AlexejDobrolubov/national_council_slovak_2010 huggingface dataset:
23. schôdza NR SR - 9.deň - A. dopoludnia
Dátum: 2024-12-06
Poslanec: Lučanský, Adam (SNS)
Druh vystúpenia: Vystúpenie v rozprave

40. Ďakujem za slovo, dovolím si podať jeden pozmeňujúci návrh. Odôvodnenie: Účelom úpravy je umožnenie zvoliť tú istú osobu za rektora vysokej školy alebo dekana fakulty najviac v troch po sebe nasledujúcich funkčných obdobiach, čím sa umožní kontinuita v riadení vysokých škôl, resp. fakúlt vysokých škôl. Teraz prečítam pozmeňujúci návrh. Pozmeňujúci... (Prerušenie vystúpenia predsedajúcim.) Gašpar, Tibor, podpredseda NR SR Prosím, pozastavte čas. Lučanský, Adam, poslanec NR SR Pozmeňujúci a doplňujúci návrh Adama Lučanského k vládnemu návrhu zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 503. 1. V čl. I sa za 16 bod vkladá nový bod 17, ktorý znie: „17. V § 10 ods. 7 a § 22 ods. 2 sa slovo „dvoch” nahrádza slovom „troch"." Doterajšie body sa primerane preznačia. 2. Čl. I sa dopĺňa bodom 73, ktorý znie: „73. Za § 113an sa vkladá § 113ao, ktorý vrátane nadpisu znie: „§ 113ao Prechodné ustanovenie k úpravám účinným od 1. februára 2025. Na účel počtu funkčných období rektora vysokej školy a dekana fakulty podľa predpisov účinných od 1. februára 2025 poradie funkčného obdobia, ktoré začalo plynúť pred 1. februárom 2025, zostáva zachované." Ďakujem, skončil som.
23. schôdza NR SR - 2.deň - B. popoludni
Dátum: 2024-11-27
Poslanec: Lučanský, Adam (SNS)
Druh vystúpenia: Vystúpenie

214. Ďakujem za slovo. Bude podľa mňa jeden pozmeňujúci návrh, ktorým vlastne navrhovaná úprava reflektuje pripomienky vznesené počas pripomienkového konania a zosúladenia, zosúlaďuje znenie zákona s dôvodovou správou. Návrh špecifikuje, že povinnosť preukazovania odbornej spôsobilosti sa vzťahuje len na osoby priamo vykonávajúce činnosti v § 15 ods. 2 písm. c) zákona vrátane podnikateľov a zamestnancov zodpovedných za odborné vykonávanie týchto činností v prevádzkarňach potravinárskych podnikov. Zároveň sa zavádza výnimka pre osoby vykonávajúce pomocné práce pri týchto činnostiach a pre osoby zamerané výlučne na prepravu balených potravín a pokrmov. Teraz prečítam pozmeňujúci návrh. Pozmeňujúci návrh poslanca Národnej rady Slovenskej republiky Adama Lučanského k návrhu poslancov Národnej rady Slovenskej republiky Adama Lučanského, Andreja Danka a Romana Michelka na vydanie zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, tlač 453. V čl. I doterajší text novelizačného bodu znie: „§ 16 sa dopĺňa odsekom 40, ktorý znie: „(40) Odbornú spôsobilosť na činnosti uvedené v § 15 ods. 2 písm. c) preukazuje fyzická osoba - podnikateľ, ktorý vykonáva tieto činnosti samostatne, vedúci zamestnanec, ktorý je v prevádzkarni 23a) potravinárskeho podniku 23b) zodpovedný za odborné vykonávanie týchto činností a zamestnanec, ktorý vykonáva činnosti uvedené v § 15 ods. 2 písm. c). Preukazovanie odbornej spôsobilosti podľa predchádzajúcej vety sa nevzťahuje na osobu, ktorá vykonáva pomocné práce pri činnostiach uvedených v § 15 ods. 2 písm. c). Odbornú spôsobilosť na činnosti uvedené v § 15 ods. 2 písm. c) nepreukazuje osoba vykonávajúca prepravu balených potravín a pokrmov." Poznámky pod čiarou k odkazom 23a a 23b znejú: „ 23a) Čl. II ods.1 písm. c) nariadenia Európskeho parlamentu a Rady (ES) č. 852/2004 z 29. apríla 2004 o hygiene potravín (Ú. v. EÚ L 139, 30. 4. 2004) v platnom znení. 23b) Čl. III ods. 2 nariadenia Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Mimoriadne vydanie Ú. v. EÚ, kap. 15/zv. 6; Ú. v. ES L 31, 1. 2. 2002) v platnom znení.".". V súvislosti s navrhovanou zmenou sa primerane upraví aj názov zákona. Ďakujem, skončil som.
23. schôdza NR SR - 2.deň - B. popoludni
Dátum: 2024-11-27
Poslanec: Lučanský, Adam (SNS)
Druh vystúpenia: Vystúpenie

210. Ďakujem za slovo. Predkladáme do druhého čítania návrh zákona, ktorým sa rušia plošné povinnosti na získavanie osvedčenia o odbornej spôsobilosti na výkon epidemiologicky závažných činností pri gastrosektore. Po dohode s Úradom verejného zdravotníctva došlo ešte k jednej zmene a k tomu prečítam pozmeňujúci návrh. Prosím, otvorte rozpravu. Ešte spravodajcu.
22. schôdza NR SR - 7.deň - B. popoludni
Dátum: 2024-10-30
Poslanec: Lučanský, Adam (SNS)
Druh vystúpenia: Vystúpenie s faktickou poznámkou

102. Ďakujem za slovo. Ja by som chcel pani poslankyni Plavákovej pripomenúť, že vlastne v § 22 zákona 211 sa píše: „Ak nie je v tomto zákone ustanovené inak, použijú sa na konanie podľa tohto zákona všeobecné predpisy o správnom konaní." Čiže vlastne ďalej definuje zákon č. 71/67 Zb. o správnom konaní, správny poriadok, v prípade tých námietok. A ohľadom, ohľadom všeobecne týchto procesov, procesu žiadania cez infozákon, viete, ja obhajujem aj tých starostov, ktorí vlastne majú, majú, môžu sa dostať do situácie, kedy príde žiadosť, že chcú z deväťdesiateho siedmeho vytiahnuť všetky uznesenia a zápisnice z obecného zastupiteľstva, a vtedy nastane situácia, kedy sa to rozstrelí na dva-tri dni, keď jeden zamestnanec je vyťažený len tým, že skenuje dokumenty a nie je možné pristúpiť k ďalšej práci. Spoplatnenie je na vôli povinnej osoby. Nie je to povinnosť. Neznamená toto, že teraz budeme povinne spoplatňovať všetky infožiadosti. Ďakujem.
33. schôdza NR SR - 15.deň - B. popoludní
Dátum: 2025-04-16
Poslanec: Lackovič, Marek (PS)
Druh vystúpenia: Vystúpenie s faktickou poznámkou

18. Ďakujem pekne za slovo. No zdá sa, že dnešok bude naozaj čiernym dňom na Slovensku. Niekedy neviem, že či sa mi sníva, alebo je toto realita. My tu dnes máme tretí deň po sebe správu o hromadnom prepúšťaní, najnovšie teda dnes firma Honeywell v Partizánskom 137 ľudí. Predvčerom to bol Martin, včera to bola Handlová. Tretí deň po sebe tu máme hromadné prepúšťania a čo my riešime v tomto pléne? Bič, šikanu neziskoviek, šikanu mimovládok. Naozaj človek nevie, že či sa má smiať, alebo plakať. No asi plakať, ale neviem, či to pomôže. To najhoršie, že u vás nevidieť ani nejakú mieru sebareflexie alebo že by ste sa skutočne zamýšľali nad tým, čo tu predkladáte, čo sem nosíte. Je to naozaj hrôza, des a hrôza.
33. schôdza NR SR - 15.deň - A. dopoludnia
Dátum: 2025-04-16
Poslanec: Lackovič, Marek (PS)
Druh vystúpenia: Vystúpenie s faktickou poznámkou

39. Ďakujem za slovo, pán predsedajúci. Veľmi dobrý príspevok, kolega Dubovický, podpisujem a podčiarkujem každé jedno slovo, ktoré si povedal. Je pravda a je to naozaj nevyhnutné, tie platy poslancov treba zmraziť. To najperfídnejšie na tom celom mi príde to, že ony by sa teda nielenže mali zvyšovať, zvyčajne to prebieha tak, že, myslím, v májovej výplate príde to navýšenie, ale ono sa tam ešte, aby toho nebolo málo, tak doplatí aj celé to obdobie od januára až po apríl, resp. máj. Čiže nielenže sa tie platy všetkým poslankyniam a poslancom zvýšia, ešte sa aj doplatí to obdobie od 1. 1. ´25. A to mi už naozaj príde že perfídne v tom kontexte a v tej situácii, v akej sa Slovensko a jeho občania nachádzajú. Spomenul si ešte aj samosprávy. Tam si neodpustím doplnenie toho, že ako sa samosprávam teda tento rok pomohlo. Za celý tento rok, za celý rok 2025, a to už tu máme pomaly máj, sa tu prinieslo do tohto pléna, do Národnej rady, jeden jediný zákon alebo jedno jediné riešenie pre samosprávy. A to bolo to, že im v máji prídu ich vlastné preddavky, ktoré by im tak či tak prišli od júna až do december. Toto je jediné jedno riešenie, ktoré táto vláda amatérov a babrákov dokázala samospráve a samosprávam doručiť. Je to naozaj hanebné, slabé, biedne, tie riešenia sú naozaj nekoncepčné, nesystémové. Takto sa to nedá.
33. schôdza NR SR - 11.deň - B. popoludní
Dátum: 2025-04-10
Poslanec: Lackovič, Marek (PS)
Druh vystúpenia: Vystúpenie s faktickou poznámkou

75. Ďakujem za vystúpenie, pán kolega. Svojím vystúpením si mi pripomenul ešte jeden bod, ktorý sme prerokúvali na ostatnom výbore pre verejnú správu a regionálny rozvoj a týkal sa správy NKÚ, ktorá mapovala vkladové konanie na katastroch za posledné roky, od roku ’21 po roky ’23, tam zaznela jedna veľmi dôležitá správa alebo jeden veľmi dôležitý údaj, teda bolo ich viac, ale tento má zvlášť zaujal. A ja keď si pozerám tú správu, tak my sme mali v roku 2022 385-tisíc vkladových konaní na tých sledovaných katastrálnych úradoch a tých jednotlivých okresných úradoch, a z toho až sto-, vyše 116-tisíc bolo skončených po, po lehote. Čiže my tu máme tretinu konaní, ktoré sú každoročne po lehote. No v tom roku 2021 to bolo o čosi menej, aj v tom roku ’23, ten rok 2022 dopadol úplne najhoršie, ale to znamená, že my tu máme tretinu konaní ročne po lehote a tieto všetky konania potom tiež by mali fungovať tak, že sa tam potom vracajú tie poplatky. A dokonca NKÚ konštatoval, že to nebolo procesované v súlade so zákonom, že to nevybavovali tak, ako ukladal zákon. Čiže tu sú také vážne zistenia, na ktoré prichádzajú už aj teda NKÚ a o ktorých by sa teda malo hovoriť ďaleko intenzívnejšie ako teraz, som veľmi rád, že na to poukazujete aj, aj v tomto zákone, a treba o tom hovoriť, lebo sú to veľmi vážne veci vyplývajúce aj z ostatných rokov. Ďakujem pekne.
33. schôdza NR SR - 10.deň - B. popoludní
Dátum: 2025-04-09
Poslanec: Lackovič, Marek (PS)
Druh vystúpenia: Vystúpenie s faktickou poznámkou

174. Ďakujem pekne za slovo, pán predsedajúci. Ak sa nemýlim, tak prvýkrát to SLK už predminulý piatok k tomuto zákonu išlo. Neviem to spočítať, že koľkáty to bol apríl, ale dnes je teda, už ďalší týždeň ubehol a už je v podstate streda. To znamená, že desiaty deň zhruba to trvá, bavíme sa o týchto preddavkoch. A ak to niečo teda splnilo, teda z mojej stany minimálne to, že sa tu už neviem koľký, teda, dajme tomu, desiaty deň bavíme o samospráve. A toto hodnotím veľmi pozitívne, že konečne sa nám teda naskytla takáto možnosť a príležitosť sa naozaj dôkladne pobaviť o všetkých tých starostiach a problémoch, ktoré tu samosprávu aktuálne kvária. Ja ešte budem aj pár minút, tak potom v ústnej rozprave to sa posnažím nejako celé uzavrieť a skompletovať, aby sme teda naozaj tento bod vyčerpali. Treba si ale uvedomiť ihneď na začiatku, že my v PS-ku sme podporili aj v prvom čítaní a rovnako tak zrejme podporíme aj v druhom čítaní tento bod. Od začiatku však hovoríme, že samé osebe to nemusí byť zlé. Problém je, že je to jediné riešenie, že je osamotené a že nie je sprevádzané ďalšími nejakými opatreniami, ktoré by v tej súčasnej situácii jednoznačne pomohli tým samosprávam. Od začiatku hovoríme, že okej, ale že treba viac, pretože toto je slabučké, nekoncepčné a tú predvídateľnosť to nejako nezlepšuje, len to sanuje tú aktuálnu situáciu, ktorá bola spôsobená aj súčasnou vládou. Takže ďakujem ti za tvoj príspevok, snáď ešte budem mať pár minút.
33. schôdza NR SR - 10.deň - A. dopoludnia
Dátum: 2025-04-09
Poslanec: Lackovič, Marek (PS)
Druh vystúpenia: Vystúpenie s faktickou poznámkou

79. Ďakujem za tvoje vystúpenie, Richard, a je to presne tak, ako si spomenul vo svojom príspevku. Vláda hovorí o konsolidácii verejných financií, ale zároveň míňa na luxusné limuzíny, na nákupy nových lietadiel, rekordne sa tu zvyšujú počty štátnych tajomníkov. A dnes sme sa dozvedeli, že sa tu idú zvyšovať ceny železničných lístkov a napríklad na krátke vzdialenosti sa môže táto cena zdvihnúť aj na dvojnásobnú úroveň, najmä teraz internetom letí to ten príklad Kysuckého Nového Mesta a tých okolitých obcí. Čiže na jednej strane tu rozdávame na totálne nezmysly, sedíme tu kvôli zákonu, ktorým sa majú samosprávam dať ich vlastné preddavky, ani cent navyše a na druhej strane sú tu takéto naozaj rozšafné, nezmyselné rozhadzovačky. Naozaj by už mal prísť čas po tých takmer dvoch rokoch vládnutia tejto vlády, že by sa tu už konečne donieslo normálne koncepčné, systémové, predvídateľné, dlhodobé, normálne, konzistentné riešenie, ktoré proste konečne po tých 20-tich rokoch tú samosprávu dostane aspoň na takú úroveň, že bude vedieť, čo bude o mesiac. Lebo dneska nevie ani len to. Ešte ani dnes nevie ani len to, že aké podielové dane teda reálne v tom máji teda napokon, napokon prídu. A aj toto ste tu museli doniesť pod pazuchou v šanóne v skrátenom legislatívnom konaní, pretože februárová schôdza nebola, kde sme to mohli opäť podrobnejšie, dôkladnejšie, intenzívnejšie celé prebrať a naozaj sa tomu povenovať, tak ako sa na 150 miliónov patrí. Pretože my sa tu bavíme dnes o 150-tich miliónoch, 100 miliónov mestám, obciam, 50 miliónov krajom. Čiže nemám viac času, možno v ústnej potom dopoviem.
33. schôdza NR SR - 10.deň - A. dopoludnia
Dátum: 2025-04-09
Poslanec: Lackovič, Marek (PS)
Druh vystúpenia: Vystúpenie s faktickou poznámkou

73. Ešte pred tým asi ja, ďakujem pekne. Kolega Štefunko začal svoj príspevok tým, že musel pomôcť svojej dcére s vreckovým, pretože jej to nevyšlo tento mesiac a analogicky to teda prirovnal k tejto situácii, ktorú tu máme dnes so samosprávami. Len tak je ten rozdiel, že tie samosprávy sa sem nedostali svojou vinou, ale hlavne tým, že tie vlády za ostatné roky jej neustále berú a zhoršujú predvídateľnosť toho narábania s financiami. V tomto momente, treba to zopakovať, ide len o preddavky, ktoré by tak či tak dostali od júna až do decembra 2025. Čiže dostanú len tie peniaze, len časť z tých peňazí, ktoré by im tak či tak počas toho roku prišli. Nie je to ani jeden cent navyše a toto treba opakovať, aby sme si to náhodou teda nezmýlili, že sa tu deje nejaké veľkorysé rozdávanie. Vôbec to tak nie je. Sú to veľmi slabé opatrenia, ktoré nie sú sprevádzané žiadnymi ďalšími modernizačnými opatreniami. O tom, o tej nutnosti, potrebe reformy sa tu bavíme už dve desaťročia. Nikam sme sa za tú dobu neposunuli, tá vláda nič nemá. Jediné jej tri opatrenia pre samosprávy boli, že po prvé, umožnili roztopiť si vlastné rezervné fondy, po druhé, podielové dane už nechodia 20. ale 6. a po tretie, už v máji im vyplatíme ich vlastné preddavky, ktoré im mali prísť v júni až decembri. Slabé, nekoncepčné, nedostatočné, nesystémové, nepredvídateľné, biedne, slabé ako päťkrát vylúhovaný čaj. Ďakujem.
33. schôdza NR SR - 7.deň - B. popoludní
Dátum: 2025-04-03
Poslanec: Lackovič, Marek (PS)
Druh vystúpenia: Vystúpenie s faktickou poznámkou

189. Ďakujem za slovo, pán predsedajúci. Ďakujem aj pánovi ministrovi, že ste ocenili tú našu debatu, ktorú sme mali v prvom čítaní a predtým aj v SLK, aj podľa mňa bola kultivovaná a slušná a vecná. Len musím konštatovať, žiaľ, že ste si z nej veľa asi nezobrali a ja to musím dnes zopakovať, že boli ste to práve vy, ktorý tento rok zaťal do obcí a miest pomerne veľkú sekeru a približujete sa už k tej, ktorá bola zaťatá Igorom Matovičom v minulosti. A spočítajme si to ešte raz, pán minister. Šesťdesiat miliónov beriete na podielových daniach tento rok; 180 mil. cez vyššiu 23-percentnú dépeháčku, to už je 240; 87 cez tú tzv. jednorazovú odmenu 800 euro v hrubom, to už sme na 327 a ešte nemáme nacenených 7 % zdvíhanie miezd zamestnancom v školstve, školské kluby detí a jedálne. Čiže už toto máme, k 350 mil. sa blížime a nemáme tu ešte nacenenú tú transakčnú daň z Maďarska a Venezuely, o ktorej tu dnes hovoríme, pretože tam ste dali na rok 2025 pre samosprávy nulu, lenže my teda vieme, že nula to nebude, lebo sú tam tie dopady cez tie eseročky a podniky mestské nepriamo. Čiže je tu zaťatá takmer 400-miliónová sekera už tento rok za vás, to za jeden rok, za dvanásť mesiacov sa mi javí, že nedokázal ani Igor Matovič. A varujeme, že čo čaká ďalšie ľudí. Zdražovanie, vyššia daň za nehnuteľnosti, vyššie dane za psa, vyššie poplatky za odpady, dokonca ešte aj poplatky za hrobové miesta tie obce a mestá zvyšujú. Drahšie cestovné lístky, emhádečka a tak ďalej a tak ďalej.
33. schôdza NR SR - 7.deň - B. popoludní
Dátum: 2025-04-03
Poslanec: Lackovič, Marek (PS)
Druh vystúpenia: Vystúpenie s faktickou poznámkou

165. Ďakujem veľmi pekne za slovo. Kolega Šimečka správne hovoril teda o subjektoch územnej samosprávy a tak ďalej, ja chcem byť ešte raz konkrétny a zhrnúť vlastne, že o ktorých subjektoch sa tu vlastne bavíme a na ktoré subjekty vlastne táto naozaj hlúpa transakčná daň doľahne. Sú to teda napríklad bytové podniky, ktoré si to veľmi odnesú, sú to regionálne správy ciest, ktoré naozaj nemajú že peniaze nazvyš, sú to dopravné podniky, ktoré taktiež sú v žalostnom stave, máme krajské podniky mimo Bratislavy, ešte ten bratislavský jakž takž, ale zoberme si všetky ostatné, tak živoria a majú často problémy. Sú to akciovky alebo eseročky, ktoré sú napríklad, máme tu príklady plavární, zimákov, zimných štadiónov, ktoré na tomto princípe fungujú, ale môžu to byť aj športové kluby, futbalové, rôzne akadémie hokejové a tak ďalej. Týchto všetkých sa to dotkne naozaj bytostne a sú v tom, najmä v tých športových sú to najmä deti, sú to, sú to mládežnícke detské organizácie, ktoré tým utrpia, pretože tie ich materské kluby, subjekty, ktoré sú takýmto spôsobom zriaďované, jednoducho budú touto daňou vykorisťované. Čiže naozaj čakajú tieto subjekty územnej samosprávy veľmi ťažké časy a je dôležité o tom hovoriť. Ďakujem pekne.
33. schôdza NR SR - 7.deň - B. popoludní
Dátum: 2025-04-03
Poslanec: Lackovič, Marek (PS)
Druh vystúpenia: Vystúpenie s faktickou poznámkou

125. Ďakujem za slovo. Pán poslanec Hazucha, vy to nevidíte tak čierno alebo teda tak negatívne, ak som teda správne pochopil, lenže ste to vy, ktorý predniesol tento zákon ako skrátené legislatívne konanie, my sme teraz v druhom čítaní, ale toto je skrátené legislatívne konanie, v ktorom píšete, že hrozia hospodárske škody a že je ohrozená bezpečnosť obyvateľov. Čiže chápete, že to je, nemôžete tvrdiť teraz, že teda vlastne nič také hrozné sa nedeje a zároveň prejednávame zákon, kde píšete takéto naozaj že pomerne vážne veci, takže nesedí to jednoducho. A čo sa týka pána Habánika, pán poslanec, ďakujem, my sme tento zákon na začiatku, ak sa pamätáte, podporili, my sme hlasovali za, my nehovoríme, že je to a priori zlá vec, len hovoríme, že problém je, že je jediná, že nie je sprevádzaná ďalšími opatreniami, nejakými synergickými efektami, že toto je málo, že nestačí dať samosprávam len ich vlastné preddavky, ktoré by im tak či tak prišli, pretože to nie je ani cent navyše. My nehovoríme, že to je zlé riešenie, my hovoríme, že to je jediné riešenie, ktoré prinášate, že malo byť sprevádzané ďalšími nejakými opatreniami. Toto riešenie vyboxoval ZMOS a SK8-ka, priamo zo samosprávy prišlo toto riešenie, čiže tým vlastne ale podčiarkujete aj tú moju tézu, že priniesli ste jedno riešenie a ešte aj to vám musel dať na to námet ZMOS a SK8-ka, že ešte ani toto nie je vaše vlastné riešenie. Čiže ten stav je ešte o to žalostnejší celý, čiže toto je to, čo my kritizujeme a čo my hovoríme v rámci toho už od piatku minulého týždňa. Ďakujem.
33. schôdza NR SR - 12.deň - A. dopoludnia
Dátum: 2025-04-11
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

130. K Marcinkovej. No, pokiaľ určite poznáme lokalitu Letanovce, tí, čo ste tuná, je to lokalita, kde sa tá rómska osada zrovnala so zemou a vystavila sa nová alebo vystavili sa byty nižšieho štandardu. Pokiaľ by sme chceli vyriešiť všetky chatrče na Slovensku, ktoré sú vo vylúčených rómskych osadách, tých je tritisíc, neni to také strašné číslo. Áno, tak ako si spomínala, treba nám 90 až 100 miliónov na to a tento problém máme z cesty dolu. Ono sa to nie vždy dá tak urobiť, lebo proste treba rôzne metódy použiť, ale na to, že aký malý balík z toho veľkého balíka nám stačí na vyriešenie toho problému, to jasne poukazuje, čo sa týka pani poslankyne Jurík, celá naša spoločnosť by sa mala lepšie. No ja nieže som o tom presvedčený, že keby sme tento problém vyriešili, takže celá naša spoločnosť sa bude mať lepšie, lebo ja som to zažil. A nielen u nás, ale aj v lokalitách, kde naozaj tí starostovia alebo primátori s tým pohli, tak ten problém tak posunuli, akože ho vyriešili do facto, že tí ľudia normálne pracujú, neberú sociálne dávky, deti chodia normálne do školy. Čiže my na Slovensku máme, na Slovensku je 430-tisíc Rómov, 450, ale len stotisíc potrebuje našu pomoc. A niekedy ich bolo výrazne viacej. A viete, čo pomohlo najviac tomu problému, že mohli vycestovať do Anglicka. Tí, čo prišli do Anglicka, vrátili sa nazad ako keby úplne iní ľudia, hej? A nie kvôli tomu, že tam čerpali nejaké dávky, ale že tým deťom sa v školách normálne pristupovalo, že mohli mať zamestnanie, že si mohli zarobiť a tuná prišli a si postavili domy. A oni chcú žiť na Slovensku, ale tí ľudia sú úplne iní a stačilo tak málo. Tak prečo my tomu neveríme, prečo tomu naozaj nedáme tie zdroje, ktoré máme a efektívne ich nevyužijeme, nerozumiem tomu. vymazať
33. schôdza NR SR - 12.deň - A. dopoludnia
Dátum: 2025-04-11
Poslanec: Ledecký, Vladimír (SaS)
Druh vystúpenia: Vystúpenie v rozprave

116. Dobre, už to ide. (Rečníkovi nefungoval mikrofón.) Vážený pán predsedajúci, vážení kolegovia, kolegyne, do parlamentu som predložil uznesenie, v ktorom reagujem na nezáujem predstaviteľov vládnej koalície riešiť problémy marginalizovaných rómskych komunít. Slovensko v tejto téme zlyháva a riešim to kvôli tomu, lebo vláda pred niekoľkými týždňami schválila akčný plán, v ktorom, v ktorom nieže nie sú veci, ktoré treba riešiť, tie peniaze, ktoré nám dala Európska únia, 907 miliónov na riešenie tohto problému, plus spolufinancovanie zo Slovenska, idú na veci, ktoré si myslím, že sú nepodstatné, trvalo neudržateľné a nijakým závažným spôsobom nepomôžu tejto téme a navyše sú tam chyby, čo sa týka cifier, výpočtov. Chcem na to podrobnejšie upozorniť, nemám iný priestor, kde to podrobnejšie rozobrať, ako tuná v tejto rozprave. Ja dúfam, že si to všimnú na úrade vlády, u splnomocnenca rovnako, že si to všimnú koaliční, opoziční poslanci, a že tento akčný plán sa prepracuje, lebo naozaj kedy je nejaký plán, ktorý má hodnotu 1,1 miliardy a zistíme, že sú, sú tam chyby vo výpočtoch viac ako 480 miliónov, takže naozaj asi nemá ten plán žiadnu relevantnú hodnotu a treba ho prerobiť. Viacej by som povedal v rozprave. Ďakujem.
33. schôdza NR SR - 12.deň - A. dopoludnia
Dátum: 2025-04-11
Poslanec: Ledecký, Vladimír (SaS)
Druh vystúpenia: Vystúpenie s faktickou poznámkou

26. Ďakujem pekne. Pán kolega, ja budem reagovať hlavne na tú časť, že každé ministerstvo má svoju stratégiu. No na Slovensku máme dvesto funkčných stratégií, takže tu pomaly každá organizácia, každá oblasť má vlastnú stratégiu. A keď sa robila vízia, stratégia a vízia Slovenska 2030 a kde sa všetky tie stratégie vlastne zapracovávali, tak ja mám pocit, že odvtedy nikto túto stratégiu nepoužil a nič som o nej nepočul napriek tomu, že stála tá príprava tej stratégie viac ako tri milióny euro a tri roky práce. Takže my tie stratégie síce pripravíme teoreticky aj v dobrej kvalite, ale potom už to napĺňanie tej stratégie je nepodstatné pre všetkých, lebo nie sme naučení s tým robiť. A ja si myslím, že nie sme naučení s tým robiť aj preto, lebo tú stratégiu pripravujeme od stola a máloktorá stratégia je pripravovaná participatívne. A taký posledný dôkaz toho, čo hovorím, je akčný plán, ktorý schválila vláda pred niekoľkými týždňami, na stratégiu, kde riešia rómske komunity a ten akčný plán je v hodnote 1,1 miliardy. A keďže tak dôsledne pripravujeme všetko, tak sa tam sekli o 450 miliónov v tej stratégii, 459 miliónov, nikoho, ja som na to upozornil, že nie je to tam v poriadku, ale detaily som nepovedal. Očakával som, že si to spočítajú, vyhodnotia a že na to niekto príde. Nikoho to vôbec netrápi a ten akčný plán je aktuálny a sa napĺňa nejakými už existujúcimi projektami. No strašné.